Eva ontmoet Einstein - Protea Boekhuis
Annelie Ferreira is ’n Eva van die derde millennium n.C.
Vir baie uitdagings en vraagstukke van die moderne lewe kon sy nie al die antwoorde in die Bybel kry nie. Sy besef dat die wêreld waarin ons vandag leef radikaal anders is as die wêreld van ons oumagrootjies.
Tong-in-die-kies vertrek sy op ’n spirituele reis wat by die Oerknal begin. Sy beleef die vorming van die aarde, die begin van Lewe, evolusie, die ontstaan van Homo sapiens, en die ontstaan van die spirituele bewussyn van die mens. Op pad kom sy Zoroaster, die Boeddha, Jesus, Mohammed en Einstein teë. Haar reis na die dieper betekenis van die lewe is uiteindelik ’n intellektuele geskiedenis van die mensdom wat eindig by globalisering, relatiwiteitsteorie en kosmologie.
Sy kom tot die ontdekking dat die simboliek van die Christendom behou moet word maar dat nuwe betekenis daaraan gegee moet word; en dat dit gedoen kan word deur onsself te leer ken.
Annelie Ferreira woon in Somerset-Wes. Haar gesin se huis is propvol goggas en wurms wat kriewel en kruip, voëltjies wat die wurms wil vang, ’n kat wat die voëls wil vang, ’n hond wat vies is omdat hy die kat nie mag vang nie … En snags ontvang hulle soms besoek van prins Charles of koningin Elizabeth, of hulle veg teen vleisvretende dinousourusse en gaan grotte saam met Jesus binne.